b"\n_START_ARTICLE_\nCapella i necr\xc3\xb2poli de San V\xc3\xadtor de Barxacova\n_START_SECTION_\nSituaci\xc3\xb3\n_START_PARAGRAPH_\nL'enclavament \xc3\xa9s a la vall del riu Mao, prop de la desembocadura del riu Sil, a la parr\xc3\xb2quia de San Lourenzo de Barxacova. Just al vessant oposat hi ha un altre penyal anomenat Pena do Castelo (Muntanya del Castell), ja a l'ajuntament de Teixeira.\n_START_SECTION_\nHist\xc3\xb2ria\n_START_PARAGRAPH_\nDes de fa molt de temps ha estat un lloc de pas. Prop del cam\xc3\xad que va cap al pont rom\xc3\xa0nic de Canceli\xc3\xb1as es trob\xc3\xa0 l'espasa de Forcas (edat del bronze), i al mateix recinte aparegueren restes de teules romanes. Es baralla la teoria que tingu\xc3\xa9s l'origen en un lloc d'observaci\xc3\xb3 del pas del riu Mao, juntament amb el penyal de la Pena do Castelo._NEWLINE_La capella i la necr\xc3\xb2poli pertangueren al vedat del monestir de Santa Cristina de Ribas de Sil. I fins al s. XII va pert\xc3\xa0nyer al monestir de Sant Lourenzo de Barxacova, que en aquest moment pass\xc3\xa0 a ser batlia de l'encomana de Quiroga, pertanyent a l'orde de Sant Joan de Jerusalem._NEWLINE_No se sap en quin moment fou abandonat. Segons la tradici\xc3\xb3 oral, les pedres de les parets de la capella estigueren dempeus fins al segle XIX. _NEWLINE_A la primeria del XX es constru\xc3\xad sobre el penyal una base de ciment per a una torre el\xc3\xa8ctrica, ja retirada.\n_START_SECTION_\nArquitectura\n_START_PARAGRAPH_\nLa capella s'al\xc3\xa7ava sobre el penyal, del qual s'anaren desprenent amb el temps algunes roques. S'hi accedia per uns esglaons d'un corredor. La construcci\xc3\xb3 havia de tenir uns 12 m\xc2\xb2, i se suposa que hi havia un mirador sobre la mateixa necr\xc3\xb2poli._NEWLINE_Les tombes solen estar amb el cap a l'oest, amb petites variacions per a adaptar-se a l'orografia. Hi ha un gran grup de tombes alineades a l'oest de la capella, a l'altre costat del cam\xc3\xad. Es conserven algunes lloses que cobrien les tombes, possiblement reutilitzades d'uns enterraments a altres._NEWLINE_A la banda sud de la capella hi havia tres tombes m\xc3\xa9s: una d'aquestes inconclusa, i una altra no excavada, sin\xc3\xb3 feta de pedra tallada.\n_START_SECTION_\nExcavacions\n_START_PARAGRAPH_\nLa primera campanya hi comen\xc3\xa7\xc3\xa0 al 2010, dirigida per Eduardo Breog\xc3\xa1n Nieto: se'n netej\xc3\xa0 el contorn i se'n feren alguns sondeigs a l'esplanada. Les excavacions prosseguiren l'estiu de 2011.\n_START_SECTION_\nVestigis\n_START_PARAGRAPH_\nS'hi trobaren moltes peces de terrissa de cuina, un conrado de San\xc3\xa7 IV de Lle\xc3\xb3, un reial de vell\xc3\xb3 d'Enric II de Castella, i un ceiti d'Alfonso V de Portugal._NEWLINE_En una tomba de la capella aparegu\xc3\xa9 un fragment de t\xc3\xadbia humana.\n_START_SECTION_\nTradici\xc3\xb3\n_START_PARAGRAPH_\nAl 2010 nom\xc3\xa9s s'hi veien tres tombes i les restes de la capella, per la qual cosa es pens\xc3\xa0 que era un cenobi eremita. L'aparici\xc3\xb3, per\xc3\xb2, de moltes peces de terrissa de cuina i la situaci\xc3\xb3 en un cam\xc3\xad de pas rebutgen aquesta teoria, i donen a entendre que hi havia un assentament estable._NEWLINE_Segons la tradici\xc3\xb3, a l'indret s'enterraven els morts de la parr\xc3\xb2quia de San Lourenzo de Barxacova, de Forcas i de les aldees d'Ivil, parr\xc3\xb2quia de Pradomao._NEWLINE_La imatge de san V\xc3\xadtor, segons la tradici\xc3\xb3, se l'endugu\xc3\xa9 un noble a sa casa de As Quintas, parr\xc3\xb2quia de Chandrexa (Parada de Sil), mansi\xc3\xb3 restaurada que encara conserva una capella privada."